**Segédlet az önkormányzati űrlapkezeléshez**

Az ASP Központ űrlapbenyújtási lehetőséget biztosít a magánszemély ügyfelek számára, interneten keresztül. Az elektronikus űrlap-benyújtás jelenleg ügyfélkapus regisztrációt igényel, de később más hitelesítési módszerek is elérhetőek lesznek (KAÜ).

Jelenleg az ADÓ és IPARKER szakrendszerhez tartoznak e-űrlapok.

# Űrlap létrehozási/módosítási igény benyújtása

Az ASP rendszer a következő űrlapokat különbözteti meg:

* Központi jogszabály (PM rendelet) által előírt adattartalommal rendelkező űrlapok
* Központi jogszabály által nem definiált formájú űrlapok
  + Bevalláshoz szükséges további űrlapok
  + Kedvezmények, mentességek űrlapjai
  + Hatósági bizonyítvány (adóigazolás) igénylésének kérelme
  + Mentességi kérelmek, fizetési kedvezmények és mentességek kérelmezése; túlfizetéssel kapcsolatos kérelem

**Az elektronikus űrlapok listáját a fenti bontásban az „*Elektronikus űrlapok listája*” c. dokumentum ismerteti.**

Az űrlapkezelés során három esetet szükséges megkülönböztetni:

* **Űrlaptípus sablon:** Az űrlaptípus sablonok adott ágazathoz (ADÓ, IPARKER) és ügytípushoz tartozó, az ügyfelek által elektronikus úton benyújtható nyomtatvány-típusoknak felelnek meg. Az önkormányzatok saját hatáskörben döntenek arról, hogy mely űrlaptípus sablonokat teszik elérhetővé az e-ügyfelek számára. Kitöltési útmutató űrlaptípus sablon szinten készül.
* **Űrlapváltozat:** Egy űrlaptípus sablonhoz több űrlapváltozat tartozhat (minimálisan egy változat kötelező), amely változatok kimeneti xml adatállománya eltérő. Az országos jogszabályokban részletesen szabályozott űrlaptípus sablonoknak egyetlen változata van. Több változat akkor merülhet fel, ha az adott szakterületen az önkormányzatok felhatalmazással rendelkeznek egyedi szabályok alkalmazására (pl. helyi adó). Az önkormányzatok a rendelkezésre álló változatok közül választhatják ki a helyi jogszabályokhoz legjobban illeszkedő változatot (űrlaptípus sablononként pontosan egyet). Az eltérő űrlapváltozatokhoz tartozó sablonokon eltérőek lehetnek az input adatok, a validálási algoritmusok, a számítási algoritmusok, a kimeneti adatok illetve a formázási jellegű beállítások tekintetében.
* **Űrlap verzió:** Az azonos űrlapváltozathoz tartozó űrlapsablonokat idősorosan kell tárolni. Minden űrlapsablon rendelkezik verziószámmal és az érvényességi kezdődátummal. A publikált űrlapsablonok nem törölhetők és módosításuk csak új sablonverzió felvételével lehetséges. Az űrlapverziók idősoros változásával a kimeneti xml állomány nem változik. A verziók hatályosságának (érvénybe lépési dátumának) beállítása központosított, az önkormányzatok nem módosíthatják. Az önkormányzati igényeinek megfelelő űrlapváltozat kiválasztásához az ASP Központ szakmai támogatást nyújt, de a döntés felelőssége az önkormányzaté.

**Az űrlaptípus sablonok létrehozása és kezelése ASP Központ szinten, központosítottan történik. Az önkormányzatok az űrlapok tervezésében kezdeményezés és véleményezés formájában vesznek részt, az űrlaptervező programot nem használják.**

Az önkormányzatok három esetben igényelhetik űrlapok létrehozását vagy módosítását:

* **Új önkormányzat csatlakozásakor:** új önkormányzat csatlakozása esetén az igényelt ASP szakrendszerek és az önkormányzati ügyintézésnek megfelelően szükséges az űrlapok létrehozási igényének bejelentése az ASP Központ számára.
* **Önkormányzat helyi rendelet változása esetén:** a csatlakozott önkormányzat űrlapokhoz kapcsolódó helyi rendelet változásának (pl. (tájékoztató feliratok módosulása, új adatmezők bevezetése, központosítottan kezelt kódlisták változása, számítási algoritmusok változása) megfelelően szükséges az űrlapok létrehozási vagy módosítási igényeinek bejelentése az ASP Központ számára.
* **Űrlap javítása, módosítása szükséges:** észlelt hiányosság/hiba (pl. számítási algoritmusok módosítása, ellenőrzések javítása, felhasználói üzenetek pontosítása) esetén az űrlap módosítási igényének bejelentése az ASP Központ számára.

# Űrlap megszemélyesítése (paraméterezése)

**Az űrlapok önkormányzati megszemélyesítésével (paraméterezésével) részletesen a „Segédlet az ASP szakrendszerek önkormányzati paraméterezéséhez – Elektronikus űrlapok” c. dokumentum foglalkozik.**

# Űrlap próba megjelenítése, ellenőrzése

Az önkormányzat megbízott munkatársa az űrlapkezelő alkalmazás segítségével megtekintheti és tesztelheti az új űrlaptípus metaadatait, megjelenését, működését és kitöltési útmutatóját.

# Űrlap jóváhagyása

Ha az önkormányzat az űrlap beküldhetővé tétele mellett dönt, akkor be kell állítania az űrlaptípus tenant specifikus paramétereit, az érkeztetési paramétereket, továbbá meg kell adnia a beküldhetőség kezdődátumát (a tenant specifikus beállításokhoz az űrlapkezelő alkalmazás kezdőértékeket biztosít).